|  |  |
| --- | --- |
|  |  |
| Til høringsparterne på vedlagte høringsliste | 7. juli 2023 |

# Høring over udkast til forslag til lov om ændring af lov om luftfart (Præcisering af regler om luftfartøjers adgang til luftfart inden for dansk område, delegation til private af visse opgaver på droneområdet, digitale selvbetjeningsløsninger på luftfartsområdet og ændring af rammerne for Havarikommissionen for Civil Luftfart og Jernbanes undersøgelser)

Transportministeriet forventer i den kommende folketingssamling at fremsætte vedlagte udkast til ovennævnte lovforslag.

I lovudkastet indgår i det væsentlige følgende ændringer:

Europa-Kommissionen meddelte i åbningsskrivelse af 9. juni 2021 og begrundet udtalelse af 6. april 2022, at Danmark har tilsidesat sine forpligtelser i medfør af EU-retten for så vidt angår luftfartøjers adgang til luftfart på dansk område. Lovforslaget har i forlængelse heraf til formål at præcisere luftfartslovens bestemmelser om adgang til luftfart på dansk område med henblik på at bringe luftfartslovens ordlyd i overensstemmelse med EU-retten.

Dernæst har lovforslaget til formål at give mulighed for, at visse opgaver på droneområdet i forlængelse af den øgede professionalisering af dronebranchen kan lægges ud til private organisationer og virksomheder. Lovforslaget har endvidere til formål at tilvejebringe hjemmel til, at transportministeren på luftfartsområdet kan stille krav om, at ansøgninger, klager og andre typer henvendelser til Trafikstyrelsen skal indgives via en digital løsning.

Endelig lægges der med lovforslaget op til en ændring af rammerne for undersøgelser af havarier foretaget af Havarikommissionen for Civil Luftfart og Jernbane. Havarikommissionens undersøgelsespligt foreslås udvidet til at omfatte undersøgelser af alle havarier, hvor der opstår fatal eller alvorlig tilskadekomst, herunder havarier med de ultralette luftfartøjer. Ydermere præciseres luftfartslovens bestemmelse om ministeren beføjelser til at pålægge Havarikommissionen at foretage yderligere undersøgelser i en sag med henblik på at bringe denne i overensstemmelse med tilsvarende ændring af jernbaneloven.

Høringsmaterialet vil blive gjort offentligt tilgængeligt på bl.a. Høringsportalen.dk, medmindre regler om beskyttelse af personoplysninger indebærer, at høringsvar eller dele heraf ikke kan offentliggøres.

Transportministeriet skal venligst bede om eventuelle bemærkninger

**senest torsdag den 17. august 2023.**

Høringssvar bedes sendt til tsk@trm.dk og sri@trm.dk.

Spørgsmål vedrørende høringen kan stilles til Tanja Skocajic på mail tsk@trm.dk og telefon 20 32 87 32 og Simone Ritter på mail sri@trm.dk og telefon 72 26 70 51.

Med venlig hilsen

Tanja Skocajic
Fuldmægtig